Virallinen lehti nro C 175 , 21/06/1999 s. 0257



B4-0280 ja 0299/99 Päätöslauselma ihmisoikeuksien kunnioittamisesta Venäjällä Euroopan parlamentti, joka - on huolissaan Venäjän-suhteidensa kehityksestä, - ottaa huomioon yleismaailmallisen ihmisoikeusjulistuksen, kansalais- ja poliittisia oikeuksia koskevat YK:n peruskirjat sekä Euroopan ihmisoikeusyleissopimuksen, - ottaa huomioon suvaitsevaisuusperiaatteita koskevan julistuksen, joka hyväksyttiin UNESCOn yleiskokouksessa 16. marraskuuta 1995, ja on huolissaan tämänhetkisestä uskontoon liittyvän suvaitsemattomuuden ja syrjinnän pahenemisesta, - ottaa huomioon YK:n ihmisoikeustoimikunnan erityisesittelijän esittelemän 22. tammikuuta 1998 päivätyn kertomuksen, joka koski julistusta kaikenlaisen uskontoon tai vakaumukseen perustuvan syrjinnän poistamista, - ottaa huomioon velvoitteet, jotka Venäjälle aiheutuvat EU:n kanssa tehdystä, 1. joulukuuta 1997 voimaantulleesta kumppanuussopimuksesta sekä maan liittymisestä Euroopan neuvostoon, - ottaa huomioon 17. ja 18. helmikuuta 1999 pidetyn EU:n ja Venäjän välisen huippukokouksen, A. katsoo, että Venäjän federaation perustuslaki vuodelta 1993 takaa uskonnonvapauden, B. ottaa huomioon hyväksytyt uudet lait, joiden tarkoituksena on sotilaiden aseman parantaminen, C. pitää tervetulleena Venäjän päätöstä lopettaa kuolemanrangaistuksen soveltaminen, D. panee merkille Venäjän federaation perustuslain 59 artiklan 3 kohdan, joka takaa oikeuden kieltäytyä asepalveluksesta, E. ottaa huomioon Euroopan ihmisoikeustuomioistuimen huomautuksen, jonka mukaan perustuslain takaama uskonnonvapaus sulkee pois kaikki valtion toimet sen määrittämiseksi, ovatko uskonnot tai niiden ilmaisumuodot laillisia, F. pahoittelee viime kuukausina lisääntyneitä juutalaisvastaisia tekoja sekä suvaitsemattomuutta juutalaista uskoa tunnustavia henkilöitä kohtaan, mitä tukevat jopa korkeat poliittiset johtajat kuten kommunistisen puolueen puheenjohtaja; 1. Kehottaa Venäjän hallitusta noudattamaan tiukasti ihmisoikeuksia koskevia yleissopimuksia ja kansainvälisiä peruskirjoja; 2. Kehottaa keskushallinnossa ja paikallishallinnossa toimivia viranomaisia takaamaan uskonnonvapauden; 3. Kehottaa taistelemaan rasismia, antisemitismiä ja kaikenlaista vähemmistöryhmiin kohdistuvaa suvaitsemattomuutta vastaan; 4. Tuomitsee erittäin jyrkästi korkeiden poliittisten johtajien antisemitistiset lausunnot ja vaatii Venäjän toimivaltaisia viranomaisia tekemään kaikkensa, jotta nämä henkilöt joutuisivat vastaamaan lausunnoistaan oikeudessa; 5. Toteaa, että vaihtoehtoista asepalvelusta koskeva lainsäädäntö ei ole edistynyt, ja on huolissaan asepalvelusta suorittavien nuorten huonosta kohtelusta, äärimmäisen pienistä päivärahoista sekä aliravitsemuksesta sekä kuolemaan johtavien onnettomuuksien kasvusta asevoimissa, sillä vuonna 1998 armeijassa tehtiin yli 500 itsemurhaa ja samaan aikaan sattui yli tuhat selvittämätöntä kuolemantapausta; 6. Toivoo nuorten sotilaiden elämää ja kuria koskevien määräysten parantamista; 7. Toivoo, että hyväksyttäisiin lainsäädäntö, jossa toteutettaisiin laki vaihtoehtoisesta asepalveluksesta ja jota noudatettaisiin käytännössä aseistakieltäytymistapauksissa; 8. Kehottaa Venäjän viranomaisia hyväksymään määräyksen, jolla parannetaan vankilaoloja; 9. Kehottaa puhemiestään välittämään tämän päätöslauselman neuvostolle, komissiolle sekä Venäjän federaation hallitukselle ja parlamentille.